作者:吳西逸
標題:越調・天淨沙閒題
內容:長江萬里歸帆，西風幾度陽關，依舊紅塵滿眼。夕陽新雁，此情時拍闌干。楚雲飛滿長空，湘江不斷流東，何事離多恨冗？夕陽低送，小樓數點殘鴻。數聲短笛滄州，半江遠水孤舟，愁更濃如病酒。夕陽時候，斷腸人倚西樓。江亭遠樹殘霞，淡煙芳草平沙，綠柳陰中繫馬。夕陽西下，水村山郭人家。